*A̱ndá ti ó kuichjina ti kia Pascua kuènté ti sin judío,
ndá chꞌin Jesús sakjui̱ chꞌan chjasin Jerusalén.
Ndá nkaxehen ti ni̱nko la kꞌuíkon chꞌan itsjé sin nchekjixin ntiha,
nchekji sin koxinta,
kolélo la ko kontóá.
La ko kja̱xin ntiha tjejótja̱xi̱n ti sin tjinkí chichaon.
A̱ndá kꞌuíkon chꞌin Jesús xi̱kaha,
la kuákja chꞌan ijnko ihno̱ kjuatꞌo chꞌan,
ndá kuakitsjexín chꞌan sin ti ni̱nko,
la kja̱xin kuakitsjexín chꞌan ntiha ti kolélo la ko ti koxinta.
La ti mesa tjinkíxin sin chichaon la kótéka chꞌan xítjen,
la xènjin ti chichaon.
Ndá ndáche chꞌan ti sin nchekjixin kontóá ntiha:
―¡Takítsjexinra ntihi kaín ti nkehe i!
Chꞌénahñara ndasin ti ndo̱e Tꞌaná.
*Ndá xráxinkaon ti sin kꞌuájiko chꞌan ti nkehe tsíkjin sin ósé ndáchro:
“Imá kónínkaon a̱sená kixin imá tjua̱ha̱ ti nchia kuèntá.”
Ndá ti sin judío mé kjuanchankíhi sin ti chꞌin Jesús,
ndáchro sin:
―¿Xá nkehe tsjáko̱xian kixin chonta kjuachaxin kixin xi̱kaha ichꞌe?
*Ndá kjuáte̱he chꞌin Jesús ndáchro:
―Tꞌoxikara ti ni̱nko i,
la iní ña̱o la ó si̱tꞌána ínaá.
Ndá ndáchro ti sin judío:
―Cuarenta y seis nánó kꞌuejó sin kjuíchꞌéna sin ti ni̱nko i,
¿a̱ndá jaha mé iní ña̱o si̱chꞌénaxián ní?
Kjánchó kienxínhña sin kixin ti ni̱nko ndáchro chꞌin Jesús la ti cuerpo kuènté chꞌan.
Méxra̱ ti ó xechón chꞌan la ti sin kꞌuájiko chꞌan la xráxinkaon sin ti nkehe tsíchronka chꞌan,
ndá kuitekaon sin ti xroon nixja itén Díos tsíkjin sin ósé la ko ti nkehe tsíchronka chꞌan.
Ti ó kjuákꞌe chꞌin Jesús ti chjasin Jerusalén ti kia Pascua,
ndá itsjé chojni kuitekaon sin ti jehe chꞌan kixin kꞌuíkon sin ti kjuaxroan kjuasin chꞌan.
Kjánchó chꞌin Jesús la kuitekakuenhña chꞌan ti jehe sin kixin jehe chꞌan la nohe chꞌan jína nkehe tjenka̱yáxin a̱sén nkojnko chojni,
la tichánxi̱enhña chꞌan kixin nkojín nkexro tsochronka nkexrín tjenka̱yáxin ti chojni kixin ó nohe chꞌan kaín ti nkehe tjenka̱yáxin sin.